
I.
Charakteristika

1.  Výkonnosť hasiča úzko súvisí s problematikou záťaže vrátane psychickej záťaže. Človeka vnímame v súvislosti pôsobenia aktivít, takzvaných prvkov stimulov a odozvy:


· aktivita – akákoľvek činnosť človeka (záchranára) vyvolávajúca záťaž organizmu,
· záťaž – zaťaženie človeka (záchranára) vyvolávajúce stresovú odozvu organizmu (psychofyziologické zmeny),
· stres – stresová odozva organizmu vyvolávajúca adopčné syndrómy prispôsobenia sa novej záťažovej situácii,
· adaptácia – prispôsobenie sa novej záťažovej situácii (kvalita – kvantita) vyvolávajúca odozvu vyrovnania, t. j. prijatia novej úrovne aktivity (čerpanie rezerv).
2.  V okamihu prerušenia reťazca aktivít neprispôsobením sa novej záťažovej situácii dochádza k syndrómu psychologického vyčerpania (tzv. únavový syndróm). Ak sa dokáže hasič adaptovať na novú požadovanú úroveň aktivity, nebezpečenstvo psychického vyčerpania nehrozí.

3.   Pri záťažovej odozve organizmu rozlišujeme
a) prejavy – bezprostredné, akútne, krátkotrvajúce reakcie vznikajúce v situácii, ktorá kladie zvýšené nároky na hasičov a ich organizmus (napr. zvýšenie pulzovej frekvencie, zvýšenie krvného tlaku alebo iných fyziologických parametrov, termoregulačnej reakcie v horúcom prostredí, pri prehriatí),

b) účinky – dlhodobé vplyvy záťažových situácií na organizmus, t. j. dôsledky chronicky sa opakujúcich záťaží vyvolávajúce zmenu zdravotného stavu.
II.

Predpokladaný výskyt

1.  Nebezpečenstvo psychického vyčerpania je v profesii hasiča nielen časté, ale aj rôznorodé; závisí od druhu zásahu a od dĺžky pôsobenia záťaže.

2.  Krátkodobé prechodné reakcie a stavy sú prítomné v akútnych záťažových situáciách alebo stresových situáciách a po splnení povinnosti odznievajú. Odozva pri krátkodobej záťaži organizmu prebieha v oblasti
a) prežívania (citové), t. j. odraz vonkajšej situácie vo vnútorných zážitkoch,

  1a.
pocity obťažovania (napríklad tlačiaci popruh dýchacieho prístroja, voľná prilba, tesný oblek, hluk, bodové prehriatie ochranného odevu alebo zadymený priestor),

2a.
únava ako dočasné zhoršenie mentálnej výkonnosti a fyzickej funkčnej výkonnosti v závislosti od intenzity trvania a časových charakteristík predchádzajúcej záťaže (napríklad situačne kombinovaná „vlečúca sa“ práca, opakované vznietenie sa už lokalizovaného požiaru alebo presýtenie emocionálnym zážitkom),

3a.
emotívne náladové stavy,

b) somatickej, t. j. vplyv fyziologických procesov a biochemických procesov a funkcia organizmu (napríklad vnímanie námahy dychovou nedostatočnosťou, lokálna bolesť kĺbov, bolesť hlavy, zraková únava alebo sucho v ústach), 

c) správania sa, t. j. vonkajšie prejavy a výkon s účasťou centrálnej nervovej sústavy vplývajúce na pracovnú činnosť (napríklad výpadky pozornosti u vodičov-strojníkov alebo zvýšený počet chybných rozhodnutí veliteľa zásahu).

3. 
Účinky trvalejšieho charakteru, neodznievajúce a ak pracovné podmienky hasiča trvajú, dochádza k ich stupňovaniu – prehlbovaniu. Príznaky psychologického vyčerpania sú tieto:

     a)  
pracovná nespokojnosť až pracovné „vyhasnutie“ – môžu sa prejaviť ako pocit emocionálneho preťaženia (nezáujem), odosobnený vzťah k ľuďom, s ktorými spolupracuje, nedostatočný vzťah k práci, cynický postoj k plneniu pracovných povinností alebo prehnaná sebadôvera,

     b) 
trvalejšie zmeny správania sa – sú už v oblasti porúch duševného zdravia (ak sa správanie záchranára v službe s uvedenými symptomatologickými príznakmi zhoduje, odporúča sa odborná konzultácia so psychológom):

    1b.
krátka reaktívna psychóza – spôsobená napríklad opakovaným zásahom pri ťažkých automobilových haváriách (vyslobodzovanie silne deštruovaných tiel); záchranár je veľmi rozrušený, nesúvislo vypovedá, môže dôjsť k dezorientácii v priestore alebo k strnutiu; stav môže trvať niekoľko hodín až desať dní,

     2b.  posttraumatická stresová porucha – môže byť akútna, chronická alebo oneskorená reakcia pri znovuprežívaní traumatickej situácie; ľahké formy pri chronickom preťažovaní záchranárov nemožno vylúčiť,

     3b. 
poruchy prispôsobenia – prejavia sa spravidla v zhoršení  výstupného správania sa a v bežných sociálnych funkciách alebo v pracovných funkciách (napríklad v partnerských vzťahoch alebo v zamestnaní); sú sprevádzané dlhodobými depresiami, utiahnutím sa alebo úzkostlivými prejavmi,

     4b.  behaviorálne poruchy (poruchy správania sa) – sú prejavy dlhodobého zmeneného správania sa v pracovnej výkonnosti s tendenciami fluktuácie vo vnútri organizácie (prechod z funkcie na funkciu) alebo odchodu z hasičskej jednotky a následného oľutovania so snahou o návrat; do tejto skupiny patria tiež poruchy stravovacieho režimu (prejedanie sa), ale aj siné fajčenie (viac ako 20 cigariet denne) a tendencia k nadmernému požívaniu alkoholu,

     5b.
somatické symptómy a somatické ochorenie – do tejto skupiny patria napríklad Gastrointestinálne symptómy (pálenie záhy), srdcové symptómy (arytmia, bolesti na hrudníku), porucha spánku, chronická únavnosť; škála somatických symptómov je veľmi pestrá a ich expozícia spravidla kontraindikuje funkciu záchranára.

III.

Ochrana

1.  Ochranou proti psychickému vyčerpaniu sú preventívne postupy zamerané podľa oblasti ich expozície.

2.   V oblasti krátkodobých prejavov vyčerpania je ochranou najmä
a) starostlivá príprava výstroja a výzbroje na nácvik ich používania, osvojenie si rozhodovacích procesov, odborná spôsobilosť,

b) dodržiavanie týchto psychohygienických zásad:

1b.  zdravá životospráva (výživa, pravidelnosť),

2b.  nefajčiť (fajčenie skracuje dýchanie a vek),

3b.  obmedziť konzumáciu alkoholických nápojov,

4b.  športovanie a posilňovanie telesnej kondície,

5b.  vyrovnané sociálne zázemie (rodina, manželstvo),

c) prijímanie na profesiu hasiča záchranára len psychicky stabilizovaných jednotlivcov,
d) priebežné informovanie hasičov o situácii na mieste zásahu,
e) striedanie práce a odpočinku, istenie hasičov pri zásahu,
f) ochrana pred stresovými faktormi (fyzickým vyčerpaním, prehriatím alebo chladom).

3.   V oblasti dlhodobých prejavov vyčerpania je ochranou najmä
      a)
starostlivosť veliteľov o celkovú psychosociálnu a  funkčne organizovanú atmosféru hasičskej jednotky,
      b)  odborná terapia po náročných zásahoch so silným emocionálnym zážitkom,
      c)
ak sa objaví syndróm psychického zaťaženia trvalejšieho charakteru,               treba ho od určitého okamihu  chápať ako psychické ochorenie vyžadujúce odborné konzultácie (so psychológom alebo so psychiatrom). 

